Poliisi epäilee, että pimeissä takseissa on tapahtunut useita seksuaalirikoksia Helsingissä. Poliisin mukaan kuskit ovat hakeneet uhreikseen ihmisiä, joiden toimintakyky on esimerkiksi humalatilan vuoksi puutteellinen.

Poliisi epäilee, että pimeissä takseissa on tapahtunut muutamia seksuaalirikoksia. JUKKA VUOKOLA

Helsingin poliisin tietoon on tullut muutama niin sanotussa pimeässä taksissa eli epävirallisessa taksissa tapahtunut epäilty seksuaalirikos vain kuukauden sisällä.

Rikoskomisario Saara Asmundelan mukaan on ollut aistittavissa, että pimeiden taksien kyytiin on haettu sellaisia ihmisiä, jotka ovat vähemmän toimintakuntoisia.

- Eli että ovat päihtymyksen tai muun syyn vuoksi haavoittuvassa asemassa, Asmundela kertoo Iltalehdelle.

- Sillä ei tietenkään tarkoiteta, että päihtymys olisi tähän syy ja että se olisi uhrin toiminnasta johtuvaa, että tällaista tapahtuu, hän lisää.

Asmundelan mukaan tällaisessa tilassa olevat ihmiset ovat olleet tekijöiden silmissä otollisempia uhreja.

Poliisin tiedotteen mukaan epäiltyjen toiminta antaa viitteitä suunnitelmallisuudesta. Se ilmenee niin, että kuskit ovat tarkastelleet potentiaalisia uhreja tovin ennen kuin ovat ottaneet heidät autoonsa.

- Haarukoidaan niitä uhreja sen mukaan, mikä heidän toimintakykynsä on ja pyritään löytämään päihtyneitä henkilöitä. [Kuskit] saattavat olla ravintoloiden ulkopuolella päivystämässä tai odottamassa kyytiläisiä ja siinä seurailee, miten ihmiset toimii, Asmundela sanoo ja tarkentaa, että puhuu nyt suunnitelmallisuudesta yleisellä tasolla.

Asmundelan mukaan epäillyt seksuaalirikokset ovat kohdistuneet aikuisiin.

Ei uusi ilmiö

Pimeät taksit eivät ole Asmundelan mukaan mikään uusi ilmiö. Epäiltyjen rikosten sumaan on hänen mukaansa voinut vaikuttaa lämmennyt sää, jonka vuoksi ihmiset liikkuvat ulkona enemmän ja myöhempään.

- Kyllähän tällaista toimintaa on ollut pidempään, mutta eihän näihin leimallisesti liity seksuaalirikosta. On myös sellaista, että pyritään saamaan omaisuutta haltuun, Asmundela sanoo.

Epäillyt rikokset ovat sijoittuneet Helsingissä alueille, joissa on ravintolakeskittymiä tai ihmisiä liikkeellä öisin. Poliisin tiedotteessa puhutaan epäillyistä monikossa. Asmundelan mukaan poliisilla on useampi tapaus selvittelyssä, mutta hän ei voi kertoa epäiltyjen tarkkaa lukumäärää.

- Jotain voi tulkita siitä, että tarve tiedottaa ilmiöstä on ilmennyt, Asmundela sanoo.